  Туспуктэм: Иван Коновалов Наталия Сильвестрова Ижкарысь «Ижсталь» йӧ дворецез рос-прос тупатъян ужъёслэсь нырысетӥ люкетсэ 2024-тӥ арлэн пумозяз йылпумъялозы. Али татын шуныт сётон сӧзнэтэз огдырлы лэсьто. Со сярысь журналистъёслы Удмуртиысь кивалтэтлэн тӧроез Ярослав Семёнов ивортӥз. « Юртлэсь липетсэ 70 миллион манет тыр тупатъямы. <…> Али шуныт сётон сӧзнэтэз огдырлы лэсьтӥськомы, оштолэзе ужъёс боры рос-прос кутскыны мед быгатомы шуыса. Элькунлэн тӧроез Александр Бречалов кунмылэн азьмуртэзлы юрттэтлы вазиськиз. Туэ Удмуртие 440 миллионлэсь трос манет вуоз. Со коньдонэн выльдонлэсь нырысетӥ люкетсэ быдэстомы, собере юртэз уже кутозы ини. Подрядчик ужъёсты оштолэзе кутскыны кулэ, ар пумозь соосты йылпумъялоз. 2025-тӥ арын кыкетӥ люкетэз кутскоз: тренировочной залъёсты тупатъялозы, спортсменъёслы ватсаса кылиськонниос лэсьтозы » Ярослав Семёнов, Удмуртиысь кивалтэтлэн тӧроез Шунытэз 20-тӥ тулыспалозь сётозы, со юртэз выльдонэз азинтыны луонлык сётоз. Дворецын выль трибунаос, тыл, тӧлатон но кышкыттэмлык сӧзнэтъёсты лэсьтозы, туала куара тӥрлык, спорт табло пуктозы, вылзэ выльдозы. Озьы ик видеокуб юнматыны малпало. Со сяна, выль кынтӥсь установка басьтӥзы, солы луыса йӧлэн ӟечлыкез будоз. Фото: Иван Коновалов Ӧнерлыко спортсменъёс но спортэз яратӥсьёс йӧ дворецлэсь усьтӥськемзэ туж возьмало. Али соос карысь мукет интыосын тренироваться карисько. Тодэ вайытом, тупатъян ужъёсты 2022-тӥ арын кутскизы. Тегъёс: Спорт Ижсталь тупатъянужъёс Ижкар Удмуртия  